
A gyermekek alkoholfogyasztásának kultúrtörténete Magyarországon (1880-1914).

Napjaink egyik legsúlyosabb egészségügyi és társadalmi kihívása az alkoholizmus. Fokozottan igaz ez hazánkra, hiszen az Egészségügyi Világszervezet 2016-os felmérése szerint Magyarország világelső alkoholizmusban. A legfrissebb felmérések szerint a fiatalkorúak sem képeznek kivételt alkoholfogyasztás szempontjából. Sőt, 2019-ben a magyar 15-16 évesek 42%-a volt érintett rohamivásban. A probléma azonban közel sem újkeletű, ugyanis a társadalom alkoholfogyasztási szokásai már a 19. században jóval intenzívebbé váltak az ipari technológiák fejlődésének és a szeszkészítés tömegessé válásának köszönhetően. Az 1880-as évek filoxéra gombajárványa miatt a bor ára megnőtt, így az olcsóbb és egyben károsabb pálinka vált a parasztság és a munkásság legnépszerűbb szeszes italává. Az alkoholfogyasztás tömegessé válása révén fokozatosan megjelentek olyan vélemények, amelyek a szeszes italok káros hatását hangsúlyozták. A 19. század végére az orvosi rétegek az alkoholizmust betegségnek tekintették, ugyanakkor a közbeszédben számos tévhit terjengett a szeszes italok pozitív és gyógyító hatásáról. Nem véletlen tehát, hogy a fokozódó alkoholfogyasztás a gyermekeket is ugyanúgy érintette.
Dolgozatom témája a gyermekek alkoholfogyasztásának problémaköre 1880 és 1914 között. Egyrészt azt vizsgáltam, hogy a korszakban milyen egészségügyi és társadalmi következményeket tulajdonítottak az alkoholos italoknak. Emellett arra kerestem a választ, hogy hogyan, milyen események következtében került a gyermekek alkoholfogyasztásának kérdése a nyilvánosság látókörébe. Az elemzés során azt is összegyűjtöttem, hogy milyen intézkedésre került sor a gyermekek védelme érdekében.



